Wieħed mill-għanijiet prinċipali tal-Kungress tal-Partit Popolari Ewropew (PPE) f’Helsinki hi l-għażla tal-kandidat li se jkun qed jikkontesta f’isem il-PPE biex jiġi maħtur President tal-Kummissjoni Ewropea – għażla bejn il-Ġermaniż Manfred Weber, u l-Fillandiż Alexander Stubb. Matul dawn l-aħħar xhur, il-Kap tal-Partit Nazzjonalista Adrian Delia flimkien mad-delegazzjoni Nazzjonalista kienu qegħdin f’kuntatt kontinwu sabiex iż-żewġ kandidati jwasslu l-messaġġ tagħhom matul din il-kampanja interna fi ħdan il-PPE. Ilbieraħ stess, lejliet l-elezzjoni, Adrian Delia u d-delegazzjoni Nazzjonalista ltaqgħu f’laqgħat bilaterali fejn fihom saru diskussjonijiet tal-aħħar qabel illum jivvutaw. B’kollox il-Partit Nazzjonalista għandu total ta’ 10 voti, minn 758 delegat Ewropew bid-dritt tal-vot – b’hekk wieħed jista’ jqis li l-grupp Nazzjonalista għandu ammont konsiderevoli ta’ voti meta mqabbel mal-bqija tal-lista ta’ 49 partit tal-istess familja politika, u assoċjazzjonijiet oħra bid-drittijiet tal-vot f’dan il-Kungress. Dwar din l-elezzjoni għażla ta’ kandidat f’isem il-PPE għall-President tal-Kummissjoni Ewropea, il-Kap tal-Partit Nazzjonalista Adrian Delia diġa’ ħabbar fil-jiem li għaddew li se jkun qiegħed jivvota Manfred Weber biex ikun il-kandidat fuq f’isem il-PPE. Għal dan il-Kungress importanti għall-futur tal-Unjoni Ewropea, id-delegati Nazzjonalisti bid-dritt tal-vot huma l-Kap tal-Partit Nazzjonalista Adrian Delia, il-Viċi Kap għall-Affarijiet Parlamentari David Agius, is-Segretarju Ġenerali tal-Partit Nazzjonalista Clyde Puli, il-President tal-Kunsill Ġenerali Kristy Debono, il-President tal-Eżekuttiv Mark Anthony Sammut, is-Segretarju Internazzjonali Roslyn Borg Knight, il-Whip tal-Grupp Parlamentari Robert Cutajar, u t-tliet MEPs f’isem il-Partit Nazzjonalista David Casa, Roberta Metsola u Francis Zammit Dimech. Ftit qabel fetħet il-votazzjoni, iż-żewġ kontestanti – Manfred Weber u Alexander Stubb – taw id-diskorsi rispettivi tagħhom, iżda x’inhi l-viżjoni tagħhom għall-Unjoni Ewropea? Ir-riżultat tal-elezzjoni mistenni jkun mħabbar wara li tagħlaq il-votazzjoni, għall-ħabta ta waranofsinhar. Ara aktar ritratti meħuda minn Roberto Runza fil-laqgħat tal-Kap Adrian Delia u d-delegazzjoni Nazzjonalista maż-żewġ kandidati: